作者:柯丹邱《荊釵記》
標題:喜遷鶯
內容:(生上)從別家鄉，期逼春闈，催赴科場。鵬程展翅，蟾宮折桂，幸喜名標金榜。旅邸憶念，孤鸞幽室，萱花高堂，魚雁杳，信音稀，使人日夜思想。人在東甌，身淹上苑，望中山色空迷眼。終朝旅思嘆蕭條，高堂親鬢愁衰短。秦嶺雲橫，藍關雪漫，潮陽未到魂先斷。春歸花落久棲遲，愁深那覺時光換。